CELEX: C2007/247/63
Language: sk
Date: 2007-10-20 00:00:00
Title: Vec T-326/07: Žaloba podaná 30. augusta 2007 – Cheminova a i./Komisia

20.10.2007   
            
            
               SK
            
            
               Úradný vestník Európskej únie
            
            
               C 247/38
            
         Žaloba podaná 30. augusta 2007 – Cheminova a i./Komisia
   (Vec T-326/07)
   (2007/C 247/63)
   Jazyk konania: angličtina
   Účastníci konania
   
      Žalobcovia: Cheminova A/S (Harboøre, Dánsko), Cheminova Agro Italia Srl (Rím, Taliansko), Cheminova Bulgaria EOOD (Sofia, Bulharsko), Agrodan SA (Madrid, Španielsko) a Lodi SAS (Grand Fougeray, Francúzsko) (v zastúpení: C. Mereu a K. Van Maldegem, advokáti)
   
      Žalovaná: Komisia Európskych spoločenstiev
   Návrhy žalobcov
   
               —
            
            
               zrušiť rozhodnutie Komisie 2007/389/ES,
            
         
               —
            
            
               zaviazať žalovanú na náhradu trov konania.
            
         Žalobné dôvody a hlavné tvrdenia
   Smernica Rady 91/414 o uvádzaní prípravkov na ochranu rastlín na trh (1) stanovuje, že členské štáty povolia prípravky na ochranu rastlín iba vtedy, ak sú ich účinné látky uvedené v prílohe I a sú splnené všetky stanovené podmienky. Žalobcovia sa domáhajú zrušenia rozhodnutia Komisie 2007/389/ES zo 6. júna 2007 o nezaradení malatiónu do prílohy I k smernici Rady 91/414/EHS a odobratí povolení na prípravky na ochranu rastlín obsahujúce túto látku (2).
   Na podporu svojej žaloby žalobcovia uvádzajú, že napadnuté rozhodnutie je z vedeckého hľadiska neúplné a nesprávne, keďže nezohľadňuje všetky vedecké poznatky o malatióne predložené žalovanej. Podľa žalobcov okrem toho toto rozhodnutie porušuje článok 4 ods. 1 a článok 5 ods. 1 smernice 91/414 a článok 95 ods. 3 ES, pretože žalovaná odmietla porovnať najaktuálnejšie údaje.
   Okrem toho žalobcovia uvádzajú, že napadnuté rozhodnutie vychádza z vedeckej správy, ktorá nebola vypracovaná v lehote stanovenej v článku 8 ods. 7 nariadenia č. 451/2000.
   Navyše žalobcovia okrem iného namietajú porušenie zásad proporcionality, zákazu diskriminácie, subsidiarity a správneho úradného postupu, ako aj povinnosti odôvodnenia a práva byť vypočutý.
   Na záver žalobcovia tvrdia, že si nemôžu uplatniť svoje práva duševného vlastníctva v súlade s článkom 13 smernice 91/414 vo vzťahu k balíku údajov poskytnutému žalovanej.
   
      (1)  Smernica Rady 91/414/EHS z 15. júla 1991 o uvádzaní prípravkov na ochranu rastlín na trh (Ú. v. ES L 230, 19.8.1991, s. 1; Mim. vyd. 03/011, s. 332).
   
      (2)  Ú. v. EÚ L 146, 8.6.2007, s. 19.